Il-Kummissjoni qiegħda tipproponi regoli ġodda li bihom l-awtoritajiet tal-pulizija u dawk ġudizzjarji jkunu jistgħu jakkwistaw l-evidenza elettronika, bħal ma huma posta elettronika jew dokumenti li jkunu maħżuna fl-internet, li jkollhom bżonn biex jinvestigaw, itellgħu il-qorti u jikkundannaw lil kriminali u terroristi. Ir-regoli l-ġodda se jippermettu li l-forzi tal-infurzar fl-Istati Membri tal-UE jkunu jistgħu jintraċċaw aħjar indizji fuq l-internet u lil hinn mill-fruntiera nazzjonali, filwaqt li jkun hemm salvagwardji biżżejjed għad-drittijiet u l-libertajiet ta' dawk kollha kkonċernati. L-Ewwel Viċi President Frans Timmermans, qal: “Aktar ma jgħaddi ż-żmien, l-evidenza elettronika qiegħda ssir dejjem aktar importanti fil-proċedimenti kontra l-kriminali. Ma nistgħux inħallu lill-kriminali u lit-terroristi jisfruttaw it-teknoloġiji moderni u elettroniċi biex jostru l-azzjonijiet kriminali tagħhom u jiżgiċċaw mill-ġustizzja. Ma għandu jkun hemm l-ebda moħba għall-kriminali u t-terroristi fl-Ewropa, la fuq l-internet u lanqas barra minnu. Il-proposti tal-lum se jistabbilixxu strumenti li qatt ma kien hawn bħalhom biex l-awtoritajiet kompetenti jkunu jistgħu mhux biss jiġbru evidenza elettronika malajr u b'mod effiċjenti lil hinn mill-fruntiera nazzjonali, iżda wkoll li jaraw li jkun hemm salvagwardji qawwija għad-drittijiet u l-libertajiet ta' dawk kollha milquta.” “Věra Jourová, il-Kummissarju tal-UE għall-Ġustizzja, il-Konsumaturi u l-Ugwaljanza bejn is-Sessi, żiedet tgħid: “Filwaqt li l-awtoritajiet tal-infurzar tal-liġi għadhom jaħdmu b'metodi kkumplikati, il-kriminali jużaw l-aktar teknoloġija avvanzata u rapida biex joperaw. Hemm bżonn li lill-awtoritajiet tal-infurzar tal-liġi ntuhom metodi tas-seklu 21 fil-ġlieda kontra l-kriminalità, hekk kif il-kriminali jużaw metodi tas-seklu 21 biex iwettqu atti kriminali.” Il-kriminali u t-terroristi kollha jużaw messaġġi testwali, emails u apps biex jikkomunikaw. Aktar minn nofs l-investigazzjonijiet kriminali kollha llum ikunu jinkludu xi talba transfruntiera għal evidenza elettronika miżmuma mill-fornituri tas-servizzi bbażat f'xi Stat Membru ieħor, jew barra l-UE. Sabiex tinkiseb tali dejta, hija meħtieġa kooperazzjoni ġudizzjarja u assistenza legali reċiproka, madankollu, bħalissa l-proċess huwa wisq kajman u kkumplikat. Illum, kważi żewġ terzi tar-reati li fihom l-evidenza elettronika tkun miżmuma f'pajjiż ieħor ma jkunux jistgħu jiġu investigati jew miġjuba quddiem qorti kif imiss, l-aktar minħabba ż-żmien meħtieġ biex tinġabar tali evidenza jew minħabba l-frammentazzjoni tal-qafas legali. Il-proposti tal-lum se jkunu ta' għajnuna biex tingħalaq din il-lakuna billi jġibu l-proċess tal-kisba tal-evidenza elettronika aktar rapidu u aktar effiċjenti. Il-proposti sejrin: Il-kuntest Is-sigurtà ilha prijorità politika sa mill-bidu tal-mandat tal-Kummissjoni Juncker — mil-Linji Gwida Politiċi tal-President Juncker ta' Lulju 2014, sal-aħħar Indirizz dwar l-Istat tal-Unjoni fit-13 ta' Settembru 2017. Fl-Aġenda Ewropea dwar is-Sigurtà ta' April 2015, il-Kummissjoni impenjat ruħha li tirrevedi l-ostakli quddiem l-investigazzjonijiet kriminali. Wara l-avvenimenti traġiċi fi Brussell fit-22 ta' Marzu 2016, il-Ministri tal-UE għall-Ġustizzja u l-Affarijiet Interni poġġew prijorità fuq li jgħaddu miżuri għas-sigurtà u l-kisba ta' evidenza diġitali b'mod aktar effiċjenti u effettiv. Minn dak iż-żmien lil hawn il-kwistjoni ġiet diskussa diversi drabi bejn il-Ministri u kompliet tiġi esplorata mill-mexxejja Ewropej fil-Konklużjonijiet dwar it-titjib tal-ġustizzja kriminali fiċ-ċiberspazju ta' Ġunju 2016.. Il-proposta ppreżentata llum hija ta' kontribut għall-isforzi tal-Kummissjoni biex tikseb riżultati fl-impenn magħmul taħt id-Dikjarazzjoni Konġunta dwar il-prijoritajiet leġiżlattivi tal-UE għall-2019-2018, għal protezzjoni aħjar taċ-ċittadini Ewropej. Għal aktar tagħrif